Afrikan, Karibian ja Tyynenmeren maiden ja Euroopan unionin (AKT-EU) välillä solmitun yleissopimuksen nojalla järjestettävä yhteiskokous - Päätöslauselma suklaata koskevan direktiivin tarkistaminen



Virallinen lehti nro C 062 , 27/02/1997 s. 0049 - 0050



AFRIKAN, KARIBIAN JA TYYNENMEREN MAIDEN JA EUROOPAN UNIONIN VÄLILLÄ SOLMITUN YLEISSOPIMUKSEN NOJALLA JÄRJESTETTÄVÄ YHTEISKOKOUS (AKT-EU) PÄÄTÖSLAUSELMA () suklaata koskevan direktiivin tarkistaminen AKT-EU-yhteiskokous, joka kokoontui Luxemburgissa 23. ja 26. päivän syyskuuta 1996 välisenä aikana, A. palauttaa mieliin päätöslauselmansa muiden kasviöljyjen kuin kaakaovoin käytöstä suklaan valmistuksessa, joka hyväksyttiin Windhoekissa (Namibia) maaliskuussa 1996, B. ottaa huomioon, että komissio hyväksyi huhtikuussa 1996 ehdotuksen vuonna 1973 annetun direktiivin 73/241/ETY tarkistamiseksi, jonka mukaan suklaan valmistuksessa voidaan korvata 5 prosenttia kaakaovoista muilla tuotteilla ja jolla pyrittiin nostamaan muiden kasviöljyjen kuin kaakaovoin osuus valmiin tuotteen painosta viiteen prosenttiin, C. ottaa huomioon, että direktiivi 73/241/ETY kieltää kasvirasvojen lisäämisen suklaaksi nimitettäviin tuotteisiin, D. painottaa, että monien AKT-maiden talous on suuresti riippuvainen kaakaon viennistä, ja painottaa myös yhteisön markkinoiden merkitystä kaikille kaakaopapua ja siitä jalostettuja tuotteita vieville maille ja erityisesti 31 AKT-valtiolle, E. on huolissaan kaakaota vieville AKT-maille aiheutuneista tuhoisista taloudellisista ja rahoituksellisista seurauksista ja siitä, että eräät asiantuntijat arvioivat tulonmenetysten olevan 270 miljoonaa ecua vuodessa, F. katsoo, että STABEX-rahoitus, jonka tarkoituksena on tukea AKT-maiden taloudellista kehitystä mutta joka kattaa tuskin 40 prosenttia AKT-valtioiden tarpeesta, ei tyydytä AKT-maiden tarvetta vientitulojen menetyksen kattamiseksi sen seurauksena, että kaakaovoin käyttöä on korvattu muilla kasviöljyillä, G. katsoo, että Euroopan unionin jäsenvaltioiden vuonna 1994 ratifioiman kansainvälisen kaakaota koskevan sopimuksen puitteissa kaakaota tuovat maat ovat ryhtyneet edistämään kaakaon kulutusta ja hyväksyneet tarvittavat toimenpiteet tuottajamaiden auttamiseksi, H. katsoo, että suklaateollisuuden monikansalliset yritykset ovat jo kehittäneet teknisiä valmistusmenetelmiä, joilla kaakaovoi voidaan korvata muilla, halvoilla kasviöljyillä (palmuöljy, rapsiöljy tms.) tuotantokustannusten alentamiseksi, I. katsoo, että nykyisin käytössä olevilla teknisillä menetelmillä ei pystytä tarkastamaan kasvipohjaisen rasvan koostumusta, jolloin on olemassa riski, että kasviöljyä käytetään yli 5 prosenttia, J. on tietoinen siitä, että edellä mainittu komission esittämä direktiiviluonnos on tällä hetkellä Euroopan parlamentin ja neuvoston käsiteltävänä, K. on myös tietoinen Codex Alimentarius -komitean parhaillaan käymistä neuvotteluista kaakaon ja kaakaotuotteiden kansainvälisten laatu- ja terveysstandardien tarkistamiseksi, L. katsoo, että Euroopan parlamentin vuonna 1986 hyväksymän Noordmanin mietinnön päätelmät ovat tieteellisen kehityksen nykyvaiheessa edelleen paikkansa pitäviä, M. palauttaa mieliin Lomén sopimuksen Euroopan unionin sopimussitoumukset AKT-valtioita kohtaan Lomén sopimuksen osapuolina; 1. Katsoo, että komission ehdotus on täysin ristiriitainen neljännen Lomén sopimuksen puitteiden ja sisällön kanssa erityisesti AKT-valtioiden viennin edistämisen osalta; 2. Uskoo vahvasti, että tällainen rankaiseminen yhden AKT-valtioiden tärkeimpiin kuuluvan tuotteen viennistä on ristiriidassa AKT-valtioiden talouden lujittamisen kanssa; 3. Kehottaa Euroopan unionin neuvostoa ja Euroopan parlamenttia hylkäämään ehdotuksen direktiivin 73/241/ETY muuttamiseksi; 4. Pyytää neuvostoa ja Euroopan parlamenttia kieltämään muiden kasviöljyjen kuin kaakaovoin käytön Euroopan unionissa olevien määräysten yhdenmukaistamiseksi ja kilpailutilanteen luomiseksi Yhdysvaltojen kanssa, joka on kieltänyt kasviöljyjen käytön; 5. Pyytää neuvostoa, jäsenvaltioita ja komissiota ryhtymään tarvittaviin toimenpiteisiin, jotta ne seitsemän jäsenvaltiota, jotka sallivat muiden kasviöljyjen kuin kaakaovoin käytön, ryhtyisivät asteittain noudattamaan direktiiviä 73/241/ETY kieltämällä kasviöljyn käytön; 6. Kehottaa neuvostoa ja jäsenvaltioita noudattamaan kaakaota koskevan kansainvälisen sopimuksen asettamia velvoitteita; 7. Pyytää Euroopan unionia puolustamaan AKT-valtioiden etuja Codex Alimentarius -komitean XVI kokouksessa, joka järjestetään 30. päivän syyskuuta 1996 ja 2. päivän lokakuuta välisenä aikana Thunissa, Sveitsissä; 8. Kehottaa puheenjohtajiaan välittämään tämän päätöslauselman AKT-EU-neuvostolle, komissiolle ja Lomén sopimuksen allekirjoittaneille valtioille.